Oficiālais Vēstnesis L 018 , 23/01/1999 Lpp. 0060 - 0061



Eiropas Parlamenta un Padomes Direktīva 98/97/EK (1998. gada 22. decembris), ar ko groza Direktīvu 76/116/EEK par dalībvalstu tiesību aktu tuvināšanu attiecībā uz mēslojumiem saistībā ar kadmiju saturošu mēslošanas līdzekļu realizāciju Austrijā, Somijā un Zviedrijā EIROPAS PARLAMENTS UN EIROPAS SAVIENĪBAS PADOME, ņemot vērā Eiropas Kopienas dibināšanas līgumu, un jo īpaši tā 100.a pantu, ņemot vērā Komisijas priekšlikumu [1], ņemot vērā Ekonomikas un sociālo lietu komitejas atzinumu [2], saskaņā ar Līguma 189.b pantā noteikto procedūru [3], tā kā 1994. gada Pievienošanās akta 69. pantā un VIII pielikuma 4. punktā, 84. pantā un X pielikuma 2. punktā un 112. pantā un XII Pielikuma 4. punktā, kas saistīts attiecīgi ar Austriju, Somiju un Zviedriju, ir paredzēts, ka līdz 1999. gada 1. janvārim Direktīvas 76/116/EEK [4] 7. pants tiktāl, ciktāl tas attiecas uz kadmija saturu mēslošanas līdzekļos, uz minētajām dalībvalstīm neattiecas un ka līdz 1998. gada 31. decembrim minētie Pievienošanās akta noteikumi tiks pārskatīti saskaņā ar Kopienas procedūrām; tā kā līdz 1998. gada 31. decembrim minēto pārskatīšanu nevar pabeigt, jo daudzās dalībvalstīs trūkst to datu par iedarbību, kas vajadzīgi, lai novērtētu mēslošanas līdzekļos esošā kadmija radīto veselības un vides apdraudējumu; tā kā pārskatīšana jāturpina, turpinot darbu pēc šā datuma; tā kā turpmākajā darbā dalībvalstīs jānovērtē apdraudējums, ko rada mēslošanas līdzekļos esošais kadmijs, jo īpaši mazāk aizsargātu iedzīvotāju grupu veselībai un videi; tā kā to var paveikt tikai pēc vairākiem gadiem; tā kā ir sākts kadmija radītā apdraudējuma novērtējums saskaņā ar Padomes 1993. gada 23. marta Regulas (EEK) Nr. 793/93 par esošo vielu riska faktoru novērtējumu un kontroli [5]; tā kā rezultāti būs pieejami tikai pēc vairākiem gadiem; tā kā papildus 1994. gada Pievienošanās aktā noteiktajam pārskatīšanas pienākumam saskaņā ar Kopienas procedūrām vienmēr var pieņemt lēmumu par spēkā esošo Kopienas tiesību aktu pārskatīšanu; tā kā Kopienas tiesību aktos attiecībā uz dažām dalībvalstīm var paredzēt atkāpes uz ierobežotiem laikposmiem sakarā ar specifisko stāvokli tajās, IR PIEŅĒMUŠI ŠO DIREKTĪVU. 1. pants Direktīvas 76/116/EEK 7. pantam pievieno šādas divas daļas: "Tomēr Austrija, Somija un Zviedrija var aizliegt to teritorijās realizēt mēslošanas līdzekļus, kas satur kadmiju koncentrācijās, kuras pārsniedz attiecīgajā valstī noteiktās koncentrācijas pievienošanās dienā. Atkāpes piemēro laikposmā no 1999. gada 1. janvāra līdz 2001. gada 31. decembrim. Apspriežoties ar dalībvalstīm un ieinteresētajām personām, Komisija līdz 2001. gada 31. decembrim pārskata vajadzību Kopienas mērogā paredzēt noteikumus par kadmija saturu mēslošanas līdzekļos." 2. pants Austrijas Republika, Somijas Republika un Zviedrijas Karaliste pieņem un publicē noteikumus, kas vajadzīgi, lai vēlākais līdz 1998. gada 31. decembrim izpildītu šīs direktīvas prasības. Paredzot šos pasākumus, pirmajā daļā minētās dalībvalstis tajos iekļauj atsauci uz šo direktīvu vai arī šādu atsauci pievieno to oficiālajai publikācijai. Dalībvalstis nosaka paņēmienus, kā izdara tādu atsauci. 3. pants Šī direktīva ir adresēta Austrijas Republikai, Somijas Republikai un Zviedrijas Karalistei. Briselē, 1998. gada 22. decembrī Eiropas Parlamenta vārdā — priekšsēdētājs J. M. Gil-robles Padomes vārdā — priekšsēdētājs C. Einem [1] OV L 108, 7.4.1998., 83. lpp. [2] OV C 214, 10.7.1998., 15. lpp. [3] Eiropas Parlamenta 1998. gada 16. jūlija Atzinums (OV C 292, 21.9.1998., 117. lpp.), Padomes 1998. gada 13. oktobra Kopējā nostāja (OV C 388, 14.12.1998., 1. lpp.) un Eiropas Parlamenta 1998. gada 3. decembra Lēmums (Oficiālajā Vēstnesī vēl nav publicēts). Padomes 1998. gada 14. decembra Lēmums. [4] OV L 24, 30.1.1976., 21. lpp. Direktīvā jaunākie grozījumi izdarīti ar Padomes Direktīvu 97/63/EK (OV L 335, 6.12.1997., 15. lpp.). [5] OV L 84, 5.4.1993., 1. lpp. --------------------------------------------------